आरकेवीएम पर पीएफ का छापा कर्मचारियों को नहीं मिल रहा लाभ
थाटीपुर स्थित रामकृष्ण विद्या मंदिर में काम करने वाले कई कर्मचारियों को पीएफ का लाभ नहीं मिल रहा है। इसका खुलासा पीएफ अधिकारियों द्वारा रामकृष्ण विद्या मंदिर में मारे गए छापे के बाद हुआ है। पीएफ अधिकारियों ने यहां से भारी मात्रा में दस्तावेज भी जब्त किए हैं। दस्तावेजों की जांच के बाद स्कूल के कई कर्मचारियों को पीएफ का लाभ मिलना शुरू हो जाएगा।
पीएफ कमिश्नर रिजवान उद्दीन ने बताया कि रामकृष्ण विद्या मंदिर स्कूल प्रबंधन की लंबे समय से कर्मचारियों को पीएफ नहीं मिलने की शिकायत मिल रही थीं। इसी के तहत भविष्य निधि की टीम ने स्कूल के स्टाफ और ठेकेदार द्वारा नियोजित स्टाफ, अटेंडेंस रजिस्टर, बैलेंस शीट सहित कई महत्वपूर्ण दस्तावेज जब्त किए। जब इनकी जांच की तो पता लगा कि स्कूल में कार्यरत कई कर्मचारियों को भविष्य निधि का लाभ नहीं दिया जा रहा है। जब्त किए गए रिकॉर्ड के आधार पर स्कूल के करीब 60 कर्मचारियों को अब भविष्य निधि का लाभ मिलेगा। अभी तक कर्मचारियों को भविष्य निधि का लाभ क्यों नहीं दिया जा रहा था, इसका स्पष्टीकरण देने के लिए स्कूल प्रबंधन को कार्यालय में उपस्थित होने के कमिश्नर ने आदेश दे दिए हैं।
hin_Deva hin_Deva hin_Deva